b'\n_START_ARTICLE_\nHelene Fischer\n_START_SECTION_\nBiografija\n_START_PARAGRAPH_\nHelena Fi\xc5\xa1er gim\xc4\x97 Sibiro mieste Krasnojarske, Rusijoje (tada Taryb\xc5\xb3 S\xc4\x85jungoje). Helena buvo antras vaikas P\xc4\x97terio ir Marijos Fi\xc5\xa1er \xc5\xa1eimoje. Jos t\xc4\x97vas dirbo psichologijos mokslo mokytoju, o jos mama\xc2\xa0\xe2\x80\x93 universiteto in\xc5\xbeiniere. Seneliai buvo Pavolgio vokie\xc4\x8diai, kurie 1941\xc2\xa0m. buvo i\xc5\xa1tremti \xc4\xaf Sibir\xc4\x85. 1988\xc2\xa0m., kai Helenai buvo ketveri, kartu su t\xc4\x97vais ir \xc5\xa1e\xc5\xa1eri\xc5\xb3 met\xc5\xb3 seserimi emigravo \xc4\xaf Vel\xc5\xa1tein\xc4\x85, Vakar\xc5\xb3 Vokietijoje._NEWLINE_Baigusi mokykl\xc4\x85, Helena Fi\xc5\xa1er \xc4\xafstojo \xc4\xaf Frankfurto muzikos ir teatro mokykl\xc4\x85 trejiems metams, kur studijavo dainavim\xc4\x85 ir vaidyb\xc4\x85. Tuo metu, kai studijavo toje mokykloje, jos mama paslap\xc4\x8dia nukopijavo demonstracin\xc4\xaf kompaktin\xc4\xaf disk\xc4\x85 su \xc5\xa1e\xc5\xa1iomis dukros dainomis ir i\xc5\xa1siunt\xc4\x97 \xc4\xaf skirtingas \xc4\xafra\xc5\xa1\xc5\xb3 studijas muzikos profesionalams, kur j\xc4\x85 ir pasteb\xc4\x97jo._NEWLINE_Nuo 2008\xc2\xa0m. Helena Fi\xc5\xa1er draugauja su Florian Silbereisen, su kuriuo susipa\xc5\xbeino dar 2005\xc2\xa0m. jo TV laidoje, kai kartu dainavo duetu. 2011\xc2\xa0m. Berlyno Madam Tiuso muziejuje atidengta daininink\xc4\x97s va\xc5\xa1kin\xc4\x97 fig\xc5\xabra. 2012\xc2\xa0m. gruod\xc4\xaf prisijung\xc4\x97 prie kampanijos prie\xc5\xa1 nepilname\xc4\x8di\xc5\xb3 prostitucij\xc4\x85. 2014\xc2\xa0m. Miunchene ji pristat\xc4\x97 savo parfumerijos linij\xc4\x85 \xe2\x80\x9eThat\xe2\x80\x99s Me\xe2\x80\x9c._NEWLINE_Helena Fi\xc5\xa1er yra labai populiari ne tik Vokietijoje, Austrijoje ir \xc5\xa0veicarijoje, bet ir turi fan\xc5\xb3 Belgijoje, Nyderlanduose, Danijoje, \xc5\xa0vedijoje, Norvegijoje, Did\xc5\xbeiojoje Britanijoje ir Suomijoje. 2015\xc2\xa0m. kartu su Brit\xc5\xb3 karali\xc5\xa1kuoju filharmonijos orkestru ji \xc4\xafra\xc5\xa1\xc4\x97 s\xc4\x97kming\xc4\x85 voki\xc5\xa1k\xc5\xb3 ir u\xc5\xbesienio kal\xc4\x97dini\xc5\xb3 dain\xc5\xb3 album\xc4\x85 \xe2\x80\x9eWeihnachten\xe2\x80\x9c. 2013\xc2\xa0m. i\xc5\xa1leistas singlas \xe2\x80\x9eAtemlos durch die Nacht\xe2\x80\x9c dvejus metus nei\xc5\xa1krito i\xc5\xa1 oficialaus Vokietijos TOP 100. Daina vis dar laikas nuo laiko patenka tarp geriausi\xc5\xb3j\xc5\xb3._NEWLINE_Atlik\xc4\x97ja 2015\xc2\xa0m. sureng\xc4\x97 \xe2\x80\x9eFarbenspiel-Tour\xe2\x80\x9c koncertin\xc4\xaf tur\xc4\x85. Jo metu koncertuose apsilank\xc4\x97 800 000 \xc5\xbei\xc5\xabrov\xc5\xb3. Nacionalinis TV transliuotojas ZDF nufilmavo du Helenos Fi\xc5\xa1er \xc5\xa1ou i\xc5\xa1 Berlyno olimpinio stadiono ir i\xc5\xa1leido DVD.'